text: 宋梅尧臣杨乐道留饮席上客置黄红丝头芍药洛阳卖牡丹，江都买芍药，卖与富人欢，买为游人乐，万丝必同心，千叶必同萼，五色相浅深，百金相厚薄，栽培动经年，风雨便成昨，萧条洛阳城，索寞江都郭，赖有一春花，能无十千酌，朝看门拥车，暮见门罗雀，尝闻月底人，欲把月桂斫，要使清光多，四海意开廓，我亦爱明月，常满不愿落，上弦过杨侯，乃值寒雨作，共饮三四人，不觉传鸣柝，持葩金谷豪，朱黄何灼烁，还思溱洧上，士与女相谑，实此香草芳，请我赋其略，酒阑为追咏，思拙笔屡阁。